
A vér-agy gát érésének vizsgálata humán őssejt-alapú modellen

Kulcsszavak: vér-agy gát; kapilláris endotél; in vitro; cARLA
Bevezetés: Az agyi hajszálerek által kialakított vér-agy gát megakadályozza a legtöbb hatóanyag agyszövetbe való bejutását, amely megnehezíti a központi idegrendszeri betegségek gyógyszeres kezelését. Mivel a vér-agy gát működésében jelentős faji különbségeket mutat, a kutatások preklinikai szakaszában humán sejtes modellek használatára van szükség. A legmodernebb, őssejt-alapú modellek azonban gyenge gáttulajdonságokkal rendelkeznek, amely csökkenti a széleskörű felhasználhatóságukat. Kutatócsoportunk azonosított egy molekulakombinációt, amely fokozza a gáttulajdonságok érését. Kutatási kérdésünk az volt, hogy milyen hatással van a molekulakombináció az endotélsejtek közötti szoros kapcsolatokra és az ezeket mechanikailag stabilizáló aktin sejtvázra.

Módszerek: A kísérletekhez humán köldökzsinórvér-őssejtekből differenciáltatott endotélsejtekből és agyi pericitákból álló vér-agy gát modellt használtunk. A modell szorosságát transzendoteliális elektromos ellenállás méréssel követtük nyomon. A kezelés transzkriptomra gyakorolt hatását 3’ RNS-szekvenálással vizsgáltuk. A sejtközötti kapcsolatokat (klaudin-5), illetve az aktin sejtvázat (falloidin) fluoreszcensen jelöltük, majd konfokális mikroszkópiával és 3D STORM szuperrezolúciós mikroszkópiával tanulmányoztuk.

Eredmények: A kezelés hatására nőtt a vér-agy gát modell ellenállása. Több sejtkapcsoló fehérjét kódoló gén kifejeződése is emelkedett. Ezek közül a klaudin-5 immunfestési mintázata a sejthatárokon intenzívebbé és folytonosabbá vált. A sejthatárok vastagsága ezzel párhuzamosan 154 nm-ről 70 nm-re csökkent a kezelt tenyészetekben. A kezelés hatására csökkent az aktin stresszfilamentumok mennyisége és nőtt a kortikális aktin intenzitása, melynek fontos szerepe lehet a sejtkapcsoló fehérjék sejtmembránhoz történő rögzítésében.

Megbeszélés: Az általunk azonosított molekulakombináció a sejtkapcsoló fehérjék mennyiségének növelésén és ezek mintázatának megváltoztatásán keresztül hatékonyan fokozta az agyi endotélsejtréteg szorosságát. Eredményeink hozzájárulhatnak a vér-agy gát érésének pontosabb megértéséhez és egy, az agyi gyógyszerbevitel megbízható tesztelésére alkalmas humán vér-agy gát modell kifejlesztéséhez.



